2026 a mihcaan 1 a bulad 5 ay a demiad

kakuniza:Uuy411110
2026 a mihcaan 1 a bulad 5 ay a demiad  2026 a mihcaan 1 a bulad 5 ay a demiad  2026年1月5日sayaway a puu' a demiad u kasienawan han 第一個節氣小寒cacay a mihcaan u sakasienawan a demiad nu puu'一年中最冷的節氣 anu mahicahica ku demiad hacica ku sienaw 無論天氣有多寒u kalcabay nu mita upasepi nu paudipay caay kasumad .友情的祝福永不變u akuti' caay kaselep 願溫暖始終不減nipadaesu nu paudipay i tini tu pacabay 願好運與你長相伴a sasay tisuwan tulu ku mihca a diheku 願你三冬暖a daday tisuwan u sadingsingan caay kasienaw 願你春不寒adasay tisuwa duutan malikat ku tinghuy願你天黑有燈maudad idaw ku kawsuwa 下雨有傘a daday muculil i dadan idaw ku damsayay a tadema pacabay .願你一路有良人相伴.

u sayaway nu mihcaay ayda , u lingtu nu 2026 a mihcaan , milikeluh kita tina mihcaan malingatu midateng a hican nita mikiyaku kinamihcaan , tatenga u mihca nu maku ayda sa pitu idaw ku lima tuway sudiku sa tatenga balaki tu kaku , wiycana henay ku laluu'tan nu babalaki sa tu kaku , payawan u miadihay tina sulit aku , wiyni satu ku kawaw aku amusuped tu kamu nu mita u Sakidaya .

nikaudipan nu maku 我的成長過程

ci Uuy ku ngangan nu maku ,  itiniay kaku i Taywan Sakul u Kalingku Takubuwan a niyadu' u kamu nu nuyam inayay ku hizahiza sa nanay wiyda sa u hidahida a misakaliyuh kyahaw tu kamu nu nababalaki , caay kaku kapawan tu kamu nu nisubelid nu babalaki anu mahida sa hida sa nanay kaku caay kaku pisakucungkucung mikingkiw tu sasakamun , mahida sa mahida sa nanay kaku , manapabaliw tu kamu aku , u tatengaay kaku i Takubuwan Sakul ku niyadu' aku , nay Cupu kaku a lecuhan sadikuday tu nu nuyadu' ku luma' niyam ,  a micuda tu kaku i adidi'ay a cacudadan kya malimad kami taydan i Sakul a niyadu'  kami , micuda tu kaku i adidiay i cacayay micuda kaku sa mulecuh cinaaku tu sakasepat a saba aku tu tatayna tuluay tu kakumicuda mulecuh aca cina aku tu sakalim a tatayna a wawa .

namahida sa caay kasadep kaku a micuda a musikul tu saba tatulu cacay ku saba tu tatama , malabades ku nikaudip yu mahidahenay , tatenga pakuyuc ku nikaudip niyam , kasienawan sa pasaksakan ninaku kami tu lalami tahab han tu pawti idaw kya kidudung u dawa sa sapitahab sakupaan laledled sa kami malkaka mabi' i lilal ya lilal niyam sa nu penen  a nitulika u duma ku adada nu kulul mabi' madihi ciyamaku miyala tu lalami sipasaksak , kibetul han nuheni kya cay ka adada ku kulul , nika u pawti sa sapadaan , yu micebu ku sabaku sa maisi' ku pawti tucila tanuynah sa tu cinaaku , mangaleb ku talaw niya sabaaku sa macunus salabilabi sa mucebu kya sabaaku namin saangcuh sa ku kakabian niyam i tawya,.

balaki tu kaku sakamu han aku ku sabaku a nu masabul muysi panengilen kaku han naku amana picebu , hang u labitu maawiywiy kami mulekal patelung muysi i teban nulabi , mapusipusi namin matalaw i tawya inayay henay ku tinghuy duut sa i teban nu labu , mapusipusi namin nika mulekal ciyama aku pacabay tamiyan ,i tawya inayay ku dingki u hanyu ku sapilikat tu tinghuy i tawya , duut sahenay panengen tu ninaku ku tinghuy saetim sa , cihacihal pakabien tu kami , alahica mulekal kaku misulit tu sasulitan paceba hanaku mukiwakiw misulit , tucila tayda i cacudadan tiiken tu kaku nu sinsis a misaybang maliyuh kaku mitengil tunu hulam sawsawni tiiken nu sinsi .

tucacay a demiad yakaput niya u tatama misawacu i takuwan ya takal babingkiwan kulitan nida sakamu sa laecus kisu milakuwiyt sa , namahica hakiya suketul sa cinida i takuwa malahica kalaten aku kya lima nida , musakamu tu i sinsi , mipalita kida sinsi takuwa mahini caay kaku pikakuwiyt sa kasenun sa cinida mutiik takuwa , malinges kaku kyu suketul han aku mucuduh cinida idaw ku kapu namakaadihay musakamu naw cinida ku dayaway palima sa , kyu caay kaku saybangi nu sinsi , nakinacacay tu idaw kya tatayna kaput niyam maynah takuway u pangcah sa , malinges kaku tengteng han naku kya dikuc nida u baluhay malepi taluma sa musakamu tu wiyna nuheni kyai katukuh sakaku iluma tayni cina nida mipalita namahica sa , sakamun aku cinaku namahini maynah cinida takuwa u huwana sa huwana huankuku sa kyu tiik hanaku ,  alaw han u pangcah cinanida misa taywanay , tedep satu taluma' , kinacacay tu malahuk kami u bintu aku u lami' sa u kalitang laklak han ninaku i bintu mibuhat kaku a mukan sa matawa kya kaput niyam tedep han naku mabilil kaku mukan tu bintu aku , mamin mukan kaku sa tayda cuduh han naku matinganga , kumutiik takuwan sa caay pakademec takuwan mausaw tengtengen aku ku bukes tanu ungal satu muwangic , taynitu ku sinsi mahica sa takuwan , maynah takuwan han naku ku sinsi , matineng tu ku sinsin tu wayway nu maku anu caay pilihica kutaw takuwa apacebe sa kaku mutiik haw , sisa kaynahan aca nu sinsi  cinida .

misucugiw tu kaku i adidiay a cacudadan sa , caay tu kaku papicudadi nu babalaki , a wiyca ku sapaaca micuda sa cinaaku kyu hida sa tu kaku papikan tu katalan maluk mikuli padamek tu laku nutaw , maluk tu nisanebakan tu tubah miniwaniw sumanah satu macelahku kanus naminiwaniw , papipaliwen kaku ninaku itawan miniwaniw patusud a dada sa tu ku tusud , mamin miniwaniw sa milimadapanay mipucpuc tu madapanay , sademiad sa i umaumahan , mamin ku umah sa i tukus tu maluk tu kalitang mubahbah tu ayam mika tu habay hatida ku cila walsay sa tayda i cikanian mubahbah tu cilicilik .

i cacay a demiad sakamu sa ku cabay aku mahica anu sawni kalahukan midenged kita sa takuwan hani han naku , caay henay kami pidenged sa idaw tu kya siumahay mulalaba' tamiyan , malaliwasaktu kami a mulaliw , limek sa kaku i uliulian , samengmeng sakaku cay katenes micaliway kya bau mahida u tebus matalaw kaku melaw sa takuwan matawiyd kaku samengmeng sa kaku laliw sa tu kya bau , tatenga i tawya matalaw kaku ,nanutawya caay tu kaku kay lalud tahekal tu teban nu kalahukan , namiadeci mahida tu kaku kapet nasakaku alawhan u tangah nu bau mitatebud kaku matalaw tu kaku taumahumahan .

sabaw pitu tu kumihcaan aku mikuli kaku i sizaysiw , maala nu kikay kulima aku , ku maputun alaw han mapele ku kanus aku , katukuh ayda balaki tu mahida tu caay kakapah , haynika tusabataan ku mihcaaku , idaw ku tayniay maydih pakasiacawa tatuwan ,ahican naca wiyna aku ku patucekay caay kaku paculi tu babalaki tengil sananay kaku a siacawa sisa tusa bataan siacawa tu kaku hatida tu kunikay luma nu maku .hatini tu ku kungkuaku , anu idaw ku miadihay tina nikaydaan naku amaudip idaw ku sasakamun sakamu han tu kaku yu ! ci Uuy kaku i Takubuwan Sakul ku niyadu' aku haw !